text: Vor Frelsers Kirke
  
  publiceret: 2023-08-15 11:32:51+02:00
  Vor Frelsers Kirke er en sognekirke som ligger midt i Esbjerg på hjørnet af Skolegade og Kirkegade.
  Kirken, som er Esbjergs ældste, er opført i 1887 efter tegning af arkitekterne Schiøtz og Axel Møller. Den bestod oprindeligt af et skib, et kor og en apsis i øst, med indgang i vest gennem tårnet. Allerede i 1896 blev kirken udvidet, da korsarmene blev bygget til. Kirken er bygget i tidstypisk nyromansk stil af røde mursten med bælter af grå sten. Facaderne er rigt udsmykket med rundbuefriser.
  Indvendigt er kirkerummet præget af de høje, hvælvede lofter og de hvidkalkede vægge, som står i kontrast til de sortmalede, imiterede kvadersten på buerne mellem bygningens fag.
  Kirken er rigt udsmykket med kalkmalerier fra 1928. I apsishvælvet ses Korslammet omgivet af et bibelcitat, på korets nordvæg Jesus der velsigner de små børn, på sydvæggen den fortabte søns hjemkomst, på korets tøndehvælv et kristusmonogram, og på triumfvæggen korsfæstelsen med grupper af tilbedende mennesker på hver side af koråbningen. 
  Kirkens inventar stammer i hovedsagen fra 1887 og 1896.
  Døbefonten består af en ophugget, romansk granitkumme, som før 1887 stod i Jerne præstegårdshave, sat på en fod fra 1800-tallet.
  Prædikestolen er et pænt stykke snedkerarbejde med hjørnesøjler, udskåret gesims og himmel, som var opstillet i skibets sydøstre hjørne, indtil den ved udvidelsen 1896 blev flyttet til korsskæringens nordøstre hjørne.
  Altertavlen i en art klassicistisk stil er udsmykket med et maleri fra 1928, som forestiller bønnen i Emmaus.
  Stoleværket, dvs. kirkens bænke, er udsmykket med trekantede gavle, og er bemalet i mørkegrå nuancer der matcher de imiterede kvadersten på buerne mellem bygningens fag.